folketidende.dk - Lolland og Falster samlet et sted - Forside - Sport - Klopp inden Barcelona: Glæder mig til en rigtig kamp
Jürgen Klopp fejrede sejren over Porto på Estadio do Dragao i Porto med midtbaneslideren Jordan Henderson.
Klopp inden Barcelona: Glæder mig til en rigtig kamp
Liverpool skal møde Barcelona i semifinalen i Champions League. Det er første gang siden 2007, at de mødes.
18. april 2019 kl. 06:51
Liverpools manager, Jürgen Klopp, glæder sig til en "rigtig" fodboldkamp mod Barcelona.
Det siger den tyske manager ifølge nyhedsbureauet AFP, efter at Liverpool slog Porto onsdag aften i kvartfinalen i Champions League og bookede en plads i semifinalen mod den catalonske storklub.
- Jeg ser frem til det. Nyheden om, at der en rigtig fodboldkamp mellem Barcelona og Liverpool, er fantastisk, siger Klopp.
Det er Liverpools første møde med catalonierne siden ottendedelsfinalen i 2007.
Her gik englænderne videre på reglen om udebanemål.
Liverpool er nu kun to semifinalekampe fra at gentage sidste års succes og nå finalen.
- At være i semifinalen for andet år i træk er en stor præstation. Jeg er virkelig stolt over, hvad drengene har præsteret, siger Klopp.
Søndag skal Liverpool spille mod Cardiff i Premier League, hvor Liverpool stadig har muligheden for at vinde mesterskabet.
- I aften (onsdag, red.) er vi i semifinalen i Champions League, men søndag spiller vi mod Cardiff. Det vil være 100 procent i mine tanker, når jeg vågner op i morgen, siger han.